《满江红 其九 青墩夏咏，和陈其年江村韵》
清代·董元恺

万绿丛深，忽点缀、黄鹂两个。日趖午、槐阴斜转，苔阴低簸。

赤苋紫茄田野味，芋区瓜架园蔬课。问白头、遗老话桃源，随风唾。

长松下，结趺坐。疏藤上，曲肱卧。喜日长无事，壶中天大。

待月且乘烟水舫，凌云欲鼓潇湘舵。傍柴门、犬吠竹边桥，谁相过。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。